Twee witrenosters in Hoedspruit gestroopArgieffoto (Foto: Nel Botha/Pixabay) Waarskuwing: Die foto’s onderaan die berig kan sensitiewe lesers en kinders ontstel. Die polisie in Hoedspruit in Limpopo het ŉ ondersoek van stapel gestuur ná twee witrenoster-karkasse Maandag met skietwonde in ŉ wildreservaat in die gebied gevind is. Die renosters se horings is verwyder. Kol. Moatshe Ngoepe, woordvoerder van die polisie, het gesê die karkasse is gevind tydens verskerpte patrollies in verskeie dele van die reservaat ná skote Sondagaand gehoor is. “Die stropers is in hierdie stadium nog onbekend. Niemand is nog in hegtenis geneem nie,” het Ngoepe gesê. Die polisie se ondersoek duur voort. Enigiemand met inligting word versoek om speurder-ao. Johan Chomse te kontak by 063 316 9809 of kol. Alpheus Mokale by 082 565 6524.